Asirem n Mennad d wa: ad yekcem ɣer tesdawit ad iɣer d Jeǧǧiga, ad yili yid-s simi ad rren axxam. Yeḥṣa tamezduɣt di Lezzayer txuṣ maca yettxemmim ad dyawi amkan n lxedma di 10 iseggasen ad as-fken axxam, mazal tura 20 ayen nni yezrin ! lxaṭer-is yewseɛ mačči d kra. Yeqqar am wass-a ad tbeddel n neffeɣ si yir taswiɛt ɣer tmeddurt taswiɛt awi-d kan a nelhu d leqdic. Ih a Mennad ! amer kečč i txemmimen akk wigi yellan s nnig-nneɣ atih izzayriyen akk ad tessen ayefk tifawt, ur ttlaẓen ara, ad slen, ad rren ixxamen. Yeqqar-iyi Mennad a nexdem ɣas ma yehwa-yas lqern awi-d kan iswi-nneɣ ad t-naweḍ: a neffeɣ seg umirej n lmizirya i deg a nettemxebbaḍ, d waluḍ n lḥif i yugin ad yesfeḍ ɣef ikesman. Yeqqar-iyi Mennad: Twalaḍ Ṛṛuman, Iwendalen, Ibiẓantiyen nebḍen di tmurt, xedmen lbaṭel deg wegdud. Teffeɣ-d teɣri seg wegdud nni yettewten ideqqer azaglu, yekker isuffeɣ-iten, d aḍummu i iḍum Kusayla Ibiẓantiyen si tmurt qbel ad tt-isdukkel. Tirga mlalent d tifawt seg tifawt i d-tekka tafat, tirga qqlent d asirem, asirem yeslal-d lebɣi. lebɣi yiwen ur t-yettṛuẓu. zdat n lebɣi yefsi weẓru akken i yefsi wagu.